b"\n_START_ARTICLE_\nMr. Skeffington\n_START_SECTION_\nArgument\n_START_PARAGRAPH_\nFanny Trellis (Bette Davis), reina de la bellesa de Nova York, rep la inesperada visita de Job Skeffington (Claude Rains), un mag de les finances que li explica que Trippy (Richard Waring), el seu irresponsable germ\xc3\xa0, ha fet un desfalc en el banc de Skeffington, on treballa, i ha utilitzat els diners per a pagar els seus deutes de joc. Com que els seus mitjans no li permeten pagar els descoberts en els comptes del seu germ\xc3\xa0, Fanny es guanya l'afecte de Job i s'hi casa per a evitar que jutgin a Trippy i li envi\xc3\xafn a la pres\xc3\xb3. Indignat pel matrimoni de la seua germana amb Skeffington, Trippy s'enrola al British Air Corps i mor en acci\xc3\xb3 durant la Primera Guerra Mundial. Fanny, que culpa Job de la mort de Trippy, es mostra inconsolable i el seu embar\xc3\xa0s no aconsegueix m\xc3\xa9s que augmentar la seua pena. Quan finalment acaba la guerra, Fanny i Job, els quals fa molt temps que s\xc3\xb3n separats, es divorcien i ell li concedeix una quantiosa remuneraci\xc3\xb3. Com que la seua filla, en cr\xc3\xa9ixer, li recorda constantment el pas dels anys, Fanny accedeix a que se'n vagi a viure a Europa amb el seu pare. Al llarg del seu matrimoni, Fanny havia seguit rebent i adulant els seus admiradors i, un cop lliure, augmenta la seua col\xc2\xb7lecci\xc3\xb3 d'amants. En esclatar la Segona Guerra Mundial, Job envia la jove Fanny (Marjorie Riordan), que ara t\xc3\xa9 divuit anys, a casa de la seua mare, el darrer amant de la qual \xc3\xa9s el jove enginyer Johnny Mitchell (Johnny Mitchell). Mentre navega amb Johnny, Fanny, malalta de dift\xc3\xa8ria, est\xc3\xa0 a punt de morir. Quan es restableix, la seua espl\xc3\xa8ndida bellesa ha desaparegut i, fins i tot, li han caigut els cabells. Recorrent als artificis de la cosm\xc3\xa8tica, tracta de mantenir-se atractiva, per\xc3\xb2 s'ha d'enfrontar a l'aclaparadora certesa que, essent vella, no \xc3\xa9s ni una ombra del que era. La seua vanitat rep un cop addicional quan la seua filla es casa amb Johnny Mitchell i se'n va a viure amb ell a la costa oest. Sola i lletja, Fanny contempla un futur negre. Un dia, el seu cos\xc3\xad George (Walter Abel), que en tot moment ha estat el seu conseller i amic, li comunica que Job, v\xc3\xadctima de l'antisemitisme dels nazis, ha tornat d'Europa totalment arru\xc3\xafnat. Fanny es nega a veure'l perqu\xc3\xa8 ja no \xc3\xa9s bonica, per\xc3\xb2 canvia de parer quan George li prega que tingui un gest altruista si m\xc3\xa9s no una vegada a la vida. En veure de nou Job i descobrir que est\xc3\xa0 cec es llan\xc3\xa7a als seus bra\xc3\xa7os i li promet que dedicar\xc3\xa0 la seua vida a cuidar-lo. Ignorant del deteriorament sofert per Fanny, Job li assegura que sempre ser\xc3\xa0 bella per a ell."